Trekkerstories: Gekookte boeke kelder Hanomag | Landbou
Johan Groenewald van Bredasdorp ry in 'n optog op Villiersdorp op sy Hanomag R45. Vanweë sy gewig was die 42 perdekrag veel meer werd as dié van baie ander trekkers.
In die 1830s was klein stoommasjiene en plaasgereedskap die eerste produkte uit Georg Egestorff se fabriek in Hannover in die noorde van Duitsland. Die stoommasjiene het groter geraak, later lokomotiewe. Teen die tyd toe die vervaardiging van dié produk sowat 'n eeu gelede stopgesit is, is duisende Hanomag-stoomlokomotiewe al wêreldwyd gelewer, ook aan Suid-Afrika vir gebruik op die destydse smalspoortrajekte.
Die fabrikaatnaam Hanomag is 'n akroniem afgelei van die naam wat in 1871 vir Egestorff se groeiende firma gekies is, naamlik die Hannoversche Maschinenbau AG. Teen 1910 het die bestuur besef stoom se dae as aandrywing vir plaasmasjinerie en padgebruik was getel, en het hulle na die binnebrandmasjien begin oorskakel. In 1912 was hul eerste produk met 'n binnebrandenjin op die mark, 'n tipies Duitse "motorpflugh" van die tyd.
Tussen die twee Wêreldoorloë het Hanomag ook motors en vragmotors vervaardig. Van sy eerste motortjie tot die laaste is die jongste tegnologie van die tyd gebruik – dikwels Hanomag se eie ontwikkeling. In 1936 is 'n heel aantreklike dieselaangedrewe Hanomag Rekord met onafhanklike voorvering op die Berlynse motortentoonstelling uitgestal.